google/wiki40b huggingface dataset:
Enghauk

Kjennetegn

Størrelse: 39 – 45 cm. (omtrent som en kråke). Vingespennet er opptil 110 cm. Hunnen er større enn hannen. Vekt: ca. 240g (♂), ca. 325g (♀). Hannen er lys blågrå, vingespissene er svarte. Hannen har også en svart stripe på oversiden av vingen. Hunnen er brungrå, liksom ungfuglene, og begge kjønn har grå overgump. Undersiden er lysere, hos hunner og ungfugler med brune streker. Hannen har hvit underside med røde spetter.
Flukten er urolig og flagrende, omtrent som en forvokst terne. Under glideflukt har den høytstilte vinger.

Stemme

Stemme fra https://web.archive.org/web/20070927224957/http://www.cserkesz.hu/~szazs/egyeb/madarhang/Circus.pygargus.mp3

Utbredelse og bestandsstatus

Enghauken hekker ikke i Norge , men det er noen få enkeltobservasjoner på Sørlandet og på Jæren. Ca. 40 par hekker i Danmark, forøvrig finnes den sparsomt i midtre og sørlige Europa og i vestre deler av Asia. Den er en trekkfugl som overvintrer i midtre- og østlige deler av Afrika og i India. Bestanden er noe minkende, da moderne landbruk ødelegger dens naturlige hekkeområde.
Arten finnes opprinnelig i: Afghanistan, Albania, Algerie, Andorra, Armenia, Østerrike, Aserbajdsjan, Hviterussland, Belgia, Benin, Bosnia-Hercegovina, Botswana, Bulgaria, Burkina Faso, Burundi, Kamerun, Den sentralafrikanske republikk, Tsjad, Kina, Den demokratiske republikken Kongo, Elfenbenskysten, Kroatia, Kypros, Tsjekkia, Danmark, Djibouti, Egypt, Eritrea, Estland, Etiopia, Finland, Frankrike, ,Gambia, Georgia, Tyskland, Ghana, Gibraltar, Hellas, Guinea, Guinea-Bissau, Ungarn, India, Iran, Irak, Israel, Italia, Jordan, Kasakhstan, Kenya, Kuwait, Kirgisistan, Latvia, Libanon, Lesotho, Liberia, Libya, Liechtenstein, Litauen, Luxembourg, Malawi, Maldivene, Mali, Malta, Mauritania, Moldova, Montenegro, Marokko, Mosambik, Namibia, Nepal, Nederland, Niger, Nigeria, Nord-Makedonia, Oman, Pakistan, Palestina, Polen, Portugal, Qatar, Romania, Russland, Rwanda, Saudi-Arabia, Senegal, Serbia, Sierra Leone, Slovakia, Slovenia, Somalia, Sør-Afrika, Sør-Sudan, Spania, Sri Lanka, Sudan, Swaziland, Sverige, Sveits, Syria, Tadsjikistan, Tanzania, Togo, Tunisia, Tyrkia, Turkmenistan, Uganda, Ukraina, De forente arabiske emirater, Storbritannia, Usbekistan, Vest-Sahara, Jemen,  Zambia og Zimbabwe.

Biotop

Enghauken er avhengig av heder og dyrket mark.

Hekking

Enghauken legger redet på bakken i gress og gresshøy vegetasjon, der den legger 4-5 nesten hvite egg i mai. Rugetiden er 27-30 dager. Redetiden er 35-40 dager.

Føde

Føden er vesentlig smågnagere, småfugl, krypdyr, insekter og fugleegg.
ISO 3166-2:AO

ISO 3166-2:AO er Angolas del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Angola er det definert koder for 18 provinser.
Hver kode består av to deler, atskilt av en bindestrek. Første del er AO, ISO 3166-1 alfa-2-koden for Angola. Andre del består av tre bokstaver.
Back in the USSR

Generell informasjon

Sangen er en hyllest til Chuck Berrys «Back in the USA» og The Beach Boys' «California Girls», og inneholder også et ordspill på Hoagy Carmichaels «Georgia on My Mind». Sangen har en tekst som er typisk for hippie-tiden, og forteller om en lang og fæl reise fra Miami, USA og tilbake til USSR (Sovjetunionen). Personen som forteller gleder seg åpenbart til å komme hjem «where the Ukraine girls really knock me out» og «the Moscow girls make me sing and shout», og sangen skapte bråk fra høyresiden i den vestlige verden, fremfor alt i USA, som ikke likte den tilsynelatende sovjetvennlige teksten. Enkelte tolket teksten som et skjult budskap om støtte til Sovjetunionen: det ble påstått at Back in the U.S.S.R. («tilbake i USSR») egentlig er et ordspill på Backin' the U.S.S.R. («støtter USSR»), og at Paul McCartney egentlig ville si at de støttet Sovjetunionen, noe førte til kontrovers i USA.
Gitar- og basslinjen som man hører gjennom hele sangen, samt «who-hoo»-ene på versene, er typisk 1950- og 60-talls rock and roll og surfemusikk.
I 1976 ble sangen utgitt som singel i Storbritannia av Parlophone, med «Twist and Shout» som B-side.
John Keats

Liv og virke

Keats ble født i Moorgate i London, hvor faren arbeidet som stallkar. I 1803 døde faren etter å ha falt fra hesten. Moren giftet seg på ny like etterpå, men forlot raskt den nye ektemannen, og flyttet med barna til Keats' bestemor.
Keats studerte medisin ved Guy's Hospital i London 1815-1817, men oppgav medisinstudiene for poesien. Han debuterte i tidsskriftet The Examiner og utgav i 1817 sitt første verk, diktsamlingen Poems. Året derpå kom eposet Endymion, Isabella og Hyperion. Et velkjent verk er Ode on a Grecian Urn fra 1819. Samme år skrev han også Ode to Psyche og Ode to a Nightingale.
Keats led av tuberkulose og seilte til Italia i 1820 i et forsøk på å berge helsen. Han bodde i Roma i et hus på høyre side om Spansketrappen; huset er i dag museum.
Han ble begravd på Cimitero acattolico di Roma dagen etter sin død.
Gripsholm-runesteinen

Gripsholm-runesteinen (SÖ 179) står i nærheten av Gripsholms slott i Mariefred, Södermanland i Sverige. Den er en av de mest kjente av flere såkalte «Ingvarssteiner», som er reist til minne de døde etter det svenske Ingvartogets ferd. Dette var et felttog ledet av høvdingen Ingvar den vidfarne, til Svartehavet. Steinen har en tekststrofe skrevet i fornyrdislag (fornyrðislag) og er reist for å minnes Harald, bror av Ingvar, av Haralds mor Tola.

Runesteinens inskripsjon i latinske bokstaver

× tula : lit : raisa : stain : þinsa| |at : sun : sin : haralt : bruþur : inkuars : þaiR furu : trikila : fiari : at : kuli : auk : a:ustarla| |ar:ni : kafu : tuu : sunar:la : a sirk:lan:ti

Tolkning

Teksten forteller at de dro «som menn», det vil si at de var modige, og målet var rikdom, eksempelvis gull. De dro mot øst, det vil si fra Sverige og til Russland. I øst døde de, for ørnen som symboler på rovfugler kunne spise seg mette på likene deres. Fra Russland dro de sørover til Serkland, det vil si arabernes land eller sarasenernes land, det vil si kalifatet av Bagdad ved Kaspihavet.
At Ingvar ikke nevnes som Tolas sønn er blitt tolket slik at Tola var en frille av Ingvar og Haralds far Eymund. Harald og Ingvar var da halvbrødre. En annen tolkning er at de var våpenbrødre, og derfor ikke blodsslekt.
Ifølge Ingvar den vidfarnes saga var det kun ett skip av bortimot 30 som vendte tilbake til Sverige i 1042.
For mer informasjon om selv Ingvarstoget og ekspedisjonen, se artikkelen om Ingvar den vidfarne.

Runesteinens historie

Runesteinen ble gjenfunnet i 1827 av runologen Johan G. Liljegren. Den var da dekket av tjære og anvendt som dørstokk på innsiden av Gripsholm slott. Den var sannsynligvis blitt plassert der i løpet av 1500-tallet etter å ha blitt brukt i kartusianerklosteret som den gang var i byen. I løpet av reformasjonen ble klosteret revet og brukt til bygningsstein til slottet. I 1930 ble det besluttet at runesteinen skulle fjernes fra gulvet og igjen plasseres på sin opprinnelige plass.
Steinen er av granitt. Runeslyngen består av et eneste dyr med ormehode som slynger seg i en spiral og peker med hodet på sin egen hale. Steinen er usignert, men som runehogger nevnes Åskil 2.
Antonio Labriola

Liv

Labriolas far var gymnaslærer. Han var elev ved skolen i klosteret Montecassino, før familien i 1861 flyttet til Napoli for gi sønnen anledning til å studere ved Universitetet i Napoli. Her ble han elev av den hegelianske filosofen Bertrando Spaventa, men fikk aldri fullført studiene hos ham, trolig på grunn av familiens beskjedne økonomi. I 1863 måtte han ta en stilling i Napolis politivesen. Omtrent samtidig ble han kjent med en tysk lærerinne i Napoli, Rosalia von Sprenger, som han giftet seg med i 1867.
I 1865 fikk Labriola en lærereksamen som gjorde ham i stand til å undervise i de lavere gymnasklassene. Fra samme år var han gymnaslærer ved forskjellige skoler i Napoli. Fra 1871 var han privatdosent i filosofihistorie ved universitetet, samtidig som han begynte som journalist, først som korrespondent for den sveitsiske avisen Basler Nachrichten. Senere skrev han for de liberale avisene Il Piccolo og Gazzetta di Napoli. I 1872 gikk han inn i redaksjonen i Unità nazionale. I 1874 vant han konkurransen om professoratet i moralfilosofi og pedagogikk ved Universitetet i Roma, som han beholdt til 1902, da han vekslet til lærestolen i teoretisk filosofi.
Labriola var en av de første i Italia som interesserte seg for marxismen. Han førte en omfattende brevveksling med Friedrich Engels og deltok på Den andre internasjonalens konferanse i Zürich i august 1893. Tankene hans har hatt innflytelse på senere italienske filosofer som Antonio Gramsci, Giovanni Gentile og Benedetto Croce.
Rana kommunestyre 1980−1987

Rana kommunestyre 1980-1987 er en oversikt over representanter og vararepresentanter i Rana kommunestyre mellom 1980 og 1987, fordelt på partier. I denne perioden hadde kommunestyret 61 representanter og 15 medlemmer av formannskapet.
Antall representanter ble i 1988 redusert til 49 og formannskapet ble redusert til 13 medlemmer.
Zhidoi

Zhidoi eller Dritö (kinesisk: 治多县 ; pinyin : Zhìduō Xiàn) er et fylke i det autonome prefektur Yushu i provinsen Qinghai i Folkerepublikken Kina.
Befolkningen var på 22 854 innbyggere i 1999.
Australotymnes

Utseende

En middelsstor, avlangt oval, litt flat, metallisk grønn bladbille, antenner og bein er rødlige. Oversiden er ganske tett og kraftig punktert. Pornotum er rundet med skarp siderand, noe smalere enn dekkvingene, som er nesten jevnbrede. Punkteringen på dekkvingene er tett og ganske jevn, ikke tydelig radvis.

Levevis

Både larvene og de voksne (imago) er planteetere.  Arten lever i tørr skog.

Utbredelse

Arten er kjent fra det vestlige Ecuador.
Boxholm kirke

Boxholm kirke (svensk: Boxholms kyrka) er en slaggsteinkirke i nygotikk
som ligger i Boxholm, Sverige. Kirken ble reist fra 1895 av Boxholms AB etter tegninger av Gustaf Petterson. Den ble innviet 12. september 1897.
Qutb-komplekset

Qutb-komplekset er en samling av monumenter og bygninger i Mehrauli i Delhi, India. Mest kjent av disse er minareten Qutb Minar. Samlingen er satt på UNESCOs liste over verdensarven.
Byggingen av moskeen Quwwatu'l-Islam (Islams styrke) ble påbegynt i 1192. Den ble bygget av Qutbu'd-Din Aibak og stod ferdig i 1198. Moskeen ble bygget til menigheten i Lalkot, som var den første av Delhis syv byer. Restene av et revet hindutempel ble benyttet til å bygge moskeen. Den ble utvidet et par ganger i tiden etter av Iltutmish og Alau'd-Din Khalji.
Qutbu'd-Din Aibak bygget i 1202 Qutb Minar. Det er med sine 72.5 m den høyeste minaret i verden bygget av stenblokker. Minareten er bygget av røde og gulbrune sandstensblokker. Tårnet har i tillegg til å være brukt som minaret også fungert som seiersmonument. Etterfølgeren til Qutbu'd-Din Aibak, Muhammad-bin-Sam, fullførte tårnet. Lynnedslag har ødelagt tårnet i 1326 og i 1368. Herskerne Muhammad-bin-Tughluq og  Firuz Shah Tughlug gjenoppbygget det. 
Inne i området er det en pele av jern. Den er 7,02 m høy, av dette er 0,93 m under bakken. Den stammer fra et annet sted og har en inskripsjon på sanskrit fra det 4. århundre. Inskripsjonen omtaler en hersker med navnet Chandra. Dette kan være kong Chandragupta II. Jernpelen er satt sammen av mange hundre biter smijern og er bemerkelsesverdig fri for rust.
Toppdykker

Utbredelse

Arten er utbredt over det meste av Eurasia og dessuten i Australia og på New Zealand. I Norge økte antall hekkende par til det var 300–500 par i 1994, og etter det har bestanden holdt seg på samme nivå eller minket noe (2003). Arten hekker over store deler av Østlandet og på Jæren. Den har også hekket i flere vann i Nord-Trøndelag. Bestanden er størst i Akershus og Østfold. 
Arten er rødlistet i Norsk rødliste for arter 2015, til Nær truet (NT). Kategorien skulle egentlig vært Sårbar (VU) hvis man bare så på Norge, men så ble den satt ned et trinn til NT fordi det går bra med arten i nabolandene - og man anser at arten vil kunne innvandre derfra hvis den blir borte hos oss.

Adferd

Reiret består av vannplanter og plasseres ved ferskvann, enten flytende eller i vannkanten. De 3–6 eggene ruges av begge kjønn i ca. 28 dager. Ungene blir flygedyktige etter 10–11 uker. Overveiende trekkfugl, men en del overvintrer langs kysten.

Beskrivelse

Toppdykkeren har en fullvokst lengde på cirka 46–61 cm., og veier normalt omkring 596–1 490 g. Om sommeren har toppdykkeren en todelt fjærtopp på issen, og kinnskjegg.

Habitat

Arten hekker ved større vann med siv- og starrvegetasjon, i Norge særlig på Jæren og i Oslofjordområdet (spesielt Østfold). Det finnes også hekkeforekomster rundt de store innsjøene i Buskerud og Oppland. Noen fugler overvintrer langs kysten, andre trekker sørover.
Kolumbamesse

Kolumbamesse, Columbamesse er en merkedag til minne om den irske skytshelgenen Columba av Iona den 9. juni. Dagen går også under betegnelsene Kolbjørn med laksen, Tingfærsoka eller Færaoka. Kolbjørn er en fornorskning av helgenens navn.
På primstaven er dagen avmerket med en fisk, gjerne en laks, ettersom det var på denne tiden av året laksen gikk opp i elvene.
Takeo Harada

Karriere

Takeo Harada startet sin profesjonelle karriere i Yokohama Flügels i 1994. Han har også spilt for Cerezo Osaka, Kawasaki Frontale, Oita Trinita, Avispa Fukuoka og V-Varen Nagasaki.
Damxung

Damxung (kinesisk: 当雄县; pinyin: Dāngxióng Xiàn; tibetansk: འདམ་གཞུང་རྫོང་ ; Wylie : dam gzhung rdzong) er et fylke i byprefekturet Lhasa i den autonome region Tibet i Folkerepublikken Kina.
Befolkningen var på 38 473 innbyggere i 1999, 42 000 ifølge en kilde fra 2008

Økonomi

De viktigske gruveressurster er sulfur, kaolin, pozzolana, gips og turf. Dyrehold er viktig i området: Yaker, sauer, geiter og hester.

Samferdsel

Kinas riksvei 109 løper gjennom området. Den knytter Beijing sammen med Lhasa i Tibet. Den løper vestover fra Beijing via Datong, Yinchuan, Lanzhou og Xining til Golmud før den vender sørvestover mot Lhasa.

Jordskjelv 2008

Et jordskjelv med en styrke på 6,4 momentmagnituder rammet området den 6. oktober 2008.
Paraplyart

En paraplyart er en art hvis bevaring gir beskyttelse til et stort antall naturlig forekommende samlevende arter. Begrepet brukes helst om arter som har et bredt krav til miljøet og behov for store arealer, typisk pattedyr og fugler. Når paraplyarter bevares, bevarer man samtidig svært mange andre arter.
Begrepet paraplyart ble først brukt av biologene Frankel og Soulé i 1981 og siden definert av Fleishman m. fl. (2000), som «en art hvis bevaring fungerer som en beskyttende paraply for en rekke samlevende arter». Det ble senere modifisert og gjengitt av Roberge og Angelstam (2004).
Frankel og Soulé tok utgangspunkt i bevaringsbiologiske hensyn. De ønsket opprinnelig å finne arter som var egnet som indikatorarter for spesifikke økosystemer med særegne biotopkrav. Frankel og Soulé valgte å bruke større arter, i stedet for å kartlegge biodiversitet hos en rekke organismegrupper. Dette var arter med spesifikke økologiske krav, som kunne fungere som en paraply for mange mindre og mer tidkrevende arter å registrere.
Konveks mengde

En konveks mengde er en mengde i et vektorrom der et hvert linjestykke mellom to punkt i mengden er inneholdt fullt og helt i mengden.  
Omkretsen til en konveks mengde i planet R² vil alltid være rett eller krumme ut fra mengden.
En mengde som ikke er konveks sies å være ikke-konveks.

Konveks hull

Det konvekse hullet til en vilkårlig undermengde S av et vektorrom er den minste konvekse mengden som inneholder S.  Det konvekse hullet til S skrives som Co(S) eller Conv(S).  
Den minste mengden betyr i denne sammenhengen at Co(S) ikke inneholder noen ekte undermengder som inneholder S.  
Det konvekse hullet til en mengde vil alltid eksistere.  
Det konvekse hullet til S er snittet av alle konvekse mengder som inneholder S.

Konvekse  reelle funksjoner

En reell funksjon er konveks dersom mengden over grafen til funksjonen er konveks.
Sentrum 1 (Oslo)

Sentrum 1 er et delområde (SSB) som i sin helhet ligger i området Sentrum i Oslo. Delområdet består av fem grunnkretser (roder) og dekker et areal på 1,05 km².

Avgrensning

Sentrum 1 omfatter i hovedsak Kvadraturen (Oslo), Akershus slott og festning og havneområdene langs Akershusstranda, hele veien rundt Akersneset, fra rådhuset, via Vippetangen og til Bjørvika. Grenseopptrekkingen rundt delområdet går fra Pipervika mellom rådhusbrygge 1 og 2, Rosenkrantz' gate, C.J. Hambros plass, Pilestredet, Grensen, Stortorvet, Kirkeristen, Biskop Gunnerus' gate, mellom Byporten og Posthuset, Oslo S spor 1, Nylandsveien til Akerselvas utløp i Bjørvika.

Grunnkretser

Sentrum 1 /rode 1 har et areal på 0,36 km² og omfatter Kontraskjæret, festningsområdet, Akershusstranda fra Pipervika til Vippetangen og deler av den sørvestlige delen av Kvadraturen. Grensen går fra Pipervika mellom rådhusbrygge 1 og 2, Rådhusgata, Christiania Torv, Nedre Slottsgate, Myntgata, Kirkegata, Glacisgata, Akershusstranda til Vippetangen sør for Revierkaia. I tillegg til Akershus slott og festning og Vippetangen ligger også Gamle rådhus i grunnkretsen.
Sentrum 1 /rode 2 har et areal på 0,13 km² og omfatter deler av Kvadraturen. Grensen følger Rosenkrantz' gate, Stortingsgata, Wessels plass, Akersgata, Prinsens gate, Kirkegata, Myntgata, Christiania Torv og Rådhusgata. I grunnkretsen ligger blant annet Wessels plass, Bankplassen og Museet for samtidskunst.
Sentrum 1 /rode 3 har et areal på 0,1 km² og omfatter et område rundt midtre del av Karl Johans gate. Grensen følger Rosenkrantz' gate, C.J. Hambros plass, Pilestredet, Grensen, Stortorvet, Kirkegata, Prinsens gate, Akersgata, Wessels plass og Stortingsgata. I grunnkretsen ligger blant annet Eidsvolls plass, Løvebakken, Stortingsbygningen, Grand Hotel, Egertorget og Stortorvet.
Sentrum 1 /rode 4 har et areal på 0,25 km² og omfatter nordøstre del av Kvadraturen, Oslo S og deler av Bjørvika. Grensen går fra Palekaia ved Operaen, Operagata, tvers over byggetomt til Oslo S P-hus, Dronning Eufemias gate, Prinsens gate, Kirkegata, Kirkeristen, Biskop Gunnerus' gate, mellom Byporten og Posthuset, Oslo S spor 1, Nylandsveien til Akerselvas utløp i Bjørvika. Kjente bygninger i grunnkretsen er, Oslo S (inkl. Byporten), Domkirken, Basarene og Operahuset. Jernbanetorget og østre del av Karl Johan ligger også i grunnkretsen.
Sentrum 1 /rode 5 har et areal på 0,21 km² og omfatter vestsiden av Bjørvika og sørøstre del av Kvadraturen. Grensen går fra Vippetangen sør for Revierkaia, Akershusstranda, Glacisgata, Kirkegata, Prinsens gate, Dronning Eufemias gate, tvers over byggetomt mellom Oslo S P-hus og Operaen, Operagata til Palekaia ved Operaen. I grunnkretsen ligger blant annet Grev Wedels plass, Norges Bank, Oslo Børs, Havnelageret og Revierkaia.
E2fsprogs

e2fsprogs, eller e2fs programs, er et sett med programvareverktøy for vedlikehold av Linux-filsystemene ext2, ext3 og ext4. Verktøyene er ofte betraktet som essensiell programvare i de fleste Linux-distribusjoner.
Siste versjon er 1.42.13 fra 17. mai 2015.
Den 62. Golden Globe-utdelingen

Vinnere

Cecil B. DeMille Award: Robin Williams
Beste film – drama: The Aviator
Beste kvinnelige skuespiller i film – drama: Hilary Swank – Million Dollar Baby
Beste mannlige skuespiller i film – drama: Leonardo DiCaprio – The Avioator
Beste film – musikal eller komedie: Sideways
Beste kvinnelige skuespiller i film – musikal eller komedie: Annette Bening – Being Julia
Beste mannlige skuespiller i film – musikal eller komedie: Jamie Foxx – Ray
Beste kvinnelige birolle i film: Natalie Portman – Closer
Beste mannlige birolle i film: Clive Owen – Closer
Beste fremmedspråklig film: The Sea Inside (Spania)
Beste regi: Clint Eastwood – Million Dollar Baby
Beste manus: Sideways
Beste filmmusikk: The Aviator
Beste filmlåt: "Old Habits Die Hard" – Alfie (2004) (Mick Jagger og David A. Stewart)
Beste TV-serie – drama: Nip/Tuck
Beste kvinnelige skuespiller i TV-serie – drama: Mariska Hargitay – Law & Order: Special Victims Unit
Beste mannlige skuespiller i TV-serie – drama: Ian McShane – Deadwood
Beste TV-serie – musikal eller komedie: Desperate Housewives
Beste kvinnelige skuespiller i TV-serie – musikal eller komedie: Teri Hatcher – Desperate Housewives
Beste mannlige skuespiller i TV-serie – musikal eller komedie: Jason Bateman – Arrested Development
Beste miniserie eller TV-film: The Life And Death Of Peter Sellers
Beste kvinnelige skuespiller i miniserie eller TV-film: Glen Close – The Lion in Winter (2004)
Beste mannlige skuespiller i miniserie eller TV-film: Geoffrey Rush – The Life and Death of Peter Sellers
Beste kvinnelige birolle i en TV-serie, miniserie eller TV-film: Anjelica Huston – Iron Jawed Angles
Beste mannlige birolle i en TV-serie, miniserie eller TV-film: William Shatner – Boston Legal
Miss Golden Globe 2005: Kathryn Eastwood
Bodil Ipsen

Privatliv

Bodil Ipsen var gift fire ganger – i 1910 med skuespilleren Jacob Texière, i 1914 med sivilingeniør H.H.O. Moltke, i 1919 med teaterdirektøren og skuespilleren Emanuel Gregers og i 1932 med journalist Ejnar Black. Hun er portrettert i Bodil Ipsen og filmen (2006).
Muling

Muling (kinesisk: 穆棱; pinyin: Mùlíng) er et byfylke i provinsen Heilongjiang i Folkerepublikken Kina. Det ligger i byprefekturet Mudanjiang.
Befolkningen var på 313 971 innbyggere i 1999.

Kulturminner

Xiaosifangshan (Xiaosifangshan yizhi, 小四方山城址), en by fra De stridende rikers tid frem til jursjenerdynastiets tid, ble i 2006 tilføyet på Folkerepublikken Kinas liste over kulturminner.
Frändefors

Frändefors er et tettsted i Vänersborg kommune i Västra Götalands län i landskapet Dalsland i Sverige. I 2010 hadde tettstedet 613 innbyggere.
David Wasco

David Wasco er en amerikansk produksjonsdesigner og scenograf kjent for samarbeidet med kona Sandy Reynolds-Wasco. De har ofte samarbeidet med filmregissør Quentin Tarantino og har vært scenografer for filmene Reservoir Dogs (Tarantino, 1992), Pulp Fiction (Tarantino, 1994), Kill Bill: Volume 1 (Tarantino, 2003), Kill Bill: Volume 2 (Tarantino, 2004), Inglourious Basterds (Tarantino, 2009) og La La Land (Damien Chazelle, 2016). De vant flere priser for arbeidet i La La Land, blant annet en Critics' Choice Movie Award og Oscar for beste scenografi under den 89. Oscar-utdelingen.
Digital Foto

Digital Foto er et norsk magasin som dekker stoffområdene PC, lyd og bilde. Utgiver er Bonnier Publication International. Digital Foto kommer med 18 utgaver i året.
Strasbourg – Saint-Denis (Paris Metro)

Strasbourg – Saint-Denis er en stasjon på metroen i Paris.
Stasjonen betjener linje 4, linje 8 og linje 9.
Yūzū Nembutsu

Yūzū Nembutsu (japansk: 融通念仏宗) er en japansk buddhistisk skole innenfor tradisjonen Det rene land. Den ble grunnlagt i det 12. århundre av Tendai-munken Ryōnin (良忍, 1072–1132), som også skrev en kommentar til dens ritualer og hymner.
Skolen legger vekt på sammenknytningen mellom alle fenomener, en filosofi som er hentet fra Avatamsakasutraen og som ellers knyttes til den japanske skolen Kegon-shū.
Trochosa terricola

Utbredelse

Trochosa terricola er utbredt i Europa (?). Den finnes i Norge, nord til Nordland.

Utseende

Som voksne (imago) er hunnen opptil 15 mm, mens hannen er opptil 10 mm lang (kroppens lengde). Kroppen er todelt i en bakkropp (abdomen) og en forkropp (prosoma eller cephalothorax). Midt oppe på forkroppen finnes et mørkt gaffelformet merke, dette merket når ikke helt frem til mellom øynene. Foran på hodet er det åtte øyne, hvorav de to midterste er langt større enn de andre.
De tre norske artene i slekten Trochosa er svært lik hverandre. For sikker artsbestemmelse kreves nærmere undersøkelse av de kjønnsmodne edderkoppens genitalier. Bare hanner kan bestemmes til art ut fra pedipalpenes siste ledd. Hos hunner kjennes ingen artstypiske karakterer, selv epigynet er likt hos de tre artene.

Levevis

Trochosa terricola finnes vanligvis i lysninger i skogen eller langs skogkanter. Den foretrekker litt skygge. Den er nattaktiv om dagen holder den seg skjult under en stein eller en trerot.